CELEX: 52015PC0549
Language: sl
Date: 2015-10-27
Title: Predlog SKLEP SVETA o stališču, ki se zastopa v imenu Evropske unije pri Evropskem odboru za pripravo standardov za plovbo po celinskih plovnih poteh (CESNI) in na plenarnem zasedanju Centralne komisije za plovbo po Renu (CCNR) v zvezi z evropskim standardom o določitvi tehničnih zahtev za plovila za celinsko plovbo

EVROPSKA KOMISIJA
            Bruselj, 27.10.2015
            COM(2015) 549 final
            2015/0255(NLE)
            Predlog
            SKLEP SVETA
            o stališču, ki se zastopa v imenu Evropske unije pri Evropskem odboru za pripravo standardov za plovbo po celinskih plovnih poteh (CESNI) in na plenarnem zasedanju Centralne komisije za plovbo po Renu (CCNR) v zvezi z evropskim standardom o določitvi tehničnih zahtev za plovila za celinsko plovbo 
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Ta predlog Komisije zadeva oblikovanje stališča Unije na seji Evropskega odbora za pripravo standardov za plovbo po celinskih plovnih poteh (CESNI) 26. novembra 2015 in plenarnem zasedanju Centralne komisije za plovbo po Renu (CCNR) v zvezi z evropskim standardom o določitvi tehničnih zahtev za plovila za celinsko plovbo.
            
            
               1.1CESNI
            
            
               
                  CCNR je na svojem spomladanskem plenarnem zasedanju 3. junija 2015 sprejela resolucijo CCNR 2015-I-3 v zvezi z ustanovitvijo in delovanjem Evropskega odbora za pripravo standardov na področju plovbe po celinskih plovnih poteh (CESNI). Naloge odbora vključujejo sprejetje tehničnih standardov na različnih področjih, zlasti v zvezi s plovili, informacijsko tehnologijo in posadko, enotno razlago teh standardov in ustreznih postopkov ter posvetovanja o varnosti plovbe, varstvu okolja ali drugih področjih plovbe. 
               
               
                  CESNI sestavljajo strokovnjaki, ki zastopajo države članice CCNR in EU. 
               
               
                  Pogodbenice CCNR (Nemčija, Francija, Nizozemska, Belgija in Švica) in preostale države članice EU imajo glasovalne pravice na podlagi načela en glas na državo. EU ni pogodbenica CCNR ali CESNI. Vendar pa lahko skupaj z mednarodnimi organizacijami, katerih poslanstvo vključuje področja, ki zadevajo CESNI, sodeluje pri delu CESNI brez glasovalnih pravic. 
               
               
                  CESNI standarde sprejema soglasno na podlagi glasov navzočih članic CCNR in držav članic EU. Če o uvrstitvi standardov na dnevni red ni mogoče doseči soglasja, CESNI sprejme odločitev z dvotretjinsko večino glasov članic, ki so na seji navzoče. V naslednjem koraku CESNI soglasno sprejme standarde na podlagi glasov CCNR in držav članic EU. Po sprejetju se standardom dodelijo enolične sklicne številke in standardi se objavijo.
               
               
                  CCNR si je nabrala veliko izkušenj pri pripravi tehničnih zahtev za plovila za celinsko plovbo. CESNI, ki je bil ustanovljen v okviru CCNR ob sodelovanju vseh držav članic EU, ima zato potrebno strokovno znanje in geografsko reprezentativnost za oblikovanje skupnih standardov, ki veljajo za celotno omrežje celinskih plovnih poti v Evropski Uniji.
               
            
            
               1.2Evropski standard o določitvi tehničnih zahtev za plovila za celinsko plovbo 
            
            
               
                  Pripravljalno delo v zvezi z enotnim tehničnim standardom za plovila za celinsko plovbo za uporabo v okviru EU in CCNR se je začelo v okviru skupne delovne skupine za pomoč pri izvajanju Direktive 2006/87/ES Evropskega parlamenta in Sveta o tehničnih predpisih za plovila, namenjena za plovbo po celinskih plovnih poteh, in razveljavitvi Direktive Sveta 82/714/EGS
                     1
                  .  
               
               
                  Skupna delovna skupina je primerjala obstoječe tehnične zahteve, ki se uporabljajo v okviru zakonodaje EU in CCNR ter na področjih, kjer obstajajo razlike, pripravila enotne rešitve. 
               
               
                  CESNI je nadaljeval delo skupne delovne skupine in namerava sprejeti standard glede tehničnih zahtev za plovila za celinsko plovbo. 
               
               
                  V tem standardu se določijo enotne tehnične zahteve, ki so potrebne za zagotovitev varnosti plovil za celinsko plovbo. Vključuje določbe v zvezi z ladjedelništvom, opremljanjem plovil za celinsko plovbo in opremo za ta plovila, posebne določbe glede določenih kategorij plovil, kot so potniška plovila, potiskani sestavi in kontejnerska plovila, določbe glede identifikacije plovil, obrazcev spričeval in registra, prehodne določbe ter navodila za uporabo tehničnega standarda.  CESNI je na seji 28. septembra 2015 sprejel soglasno odločitev, da se sprejetje Evropskega standarda o določitvi tehničnih zahtev za plovila za celinsko plovbo uvrsti na zasedanje 26. novembra 2015. Standard bo predstavljen za končno potrditev na seji pod okriljem CESNI 6. novembra 2015, da bi se ga kmalu po tem sprejelo. Pričakujejo se le formalne in manjše spremembe besedila. Standard bo objavljen na posebnem spletnem mestu (cesni.eu). 
               
               
                  Standard po sprejetju ne postane zavezujoč. Vendar bo standard CCNR in drugim mednarodnim organizacijam služil kot referenčna točka, da bi se uporabljal v skladu z njihovimi pravnimi okviri. 
               
               
                  Da bi se vključilo sklicevanje na standard CESNI, bo CCNR po sprejetju standarda s strani CESNI prilagodil svoj pravni okvir (uredbe o inšpekcijskih pregledih plovil, ki plujejo po Renu) in na plenarnem zasedanju sprejel odločitev, da standard postane obvezen. 
               
            
            
               2.RELEVANTNA ZAKONODAJA EU IN PRISTOJNOST EU
            
            
            
               Direktiva 2006/87/ES zagotavlja, da se spričevala Unije za plovbo po celinskih plovnih poteh izdajajo za plovne objekte, ki izpolnjujejo tehnične zahteve za plovila za celinsko plovbo, določene v Prilogi II k tej direktivi, za katera je bila potrjena enakovrednost s tehničnimi zahtevami iz uporabe revidirane konvencije o plovbi po Renu.
            
         
         
            
               Spričevala, izdana na podlagi člena 22 revidirane konvencije o plovbi po Renu in spričevala Unije za plovbo po celinskih plovnih poteh, se z vidika tehničnih zahtev za plovila štejejo kot enakovredna, zlasti ker so tehnične zahteve iz pravnega okvira EU v glavnem temeljile na tehničnih zahtevah uredb o inšpekcijskih pregledih plovil, ki plujejo po Renu.
            
            
               Poleg tega člen 20 Direktive 2006/87/ES določa, da morajo zaradi zagotavljanja enakovredne ravni varnosti vse spremembe Priloge II na podlagi tehničnega napredka ali razvoja na tem področju, ki je rezultat dela mednarodnih organizacij, zlasti CCNR, še naprej zagotavljati enakovrednost spričeval, izdanih v skladu z ustreznimi pravnimi okviri.
            
            
               Zato lahko vsak razvoj, ki izhaja iz sprememb tehničnih zahtev v okviru CCNR, vpliva na Direktivo 2006/87/ES. 
            
            
               
                  Poleg tega je Komisija 10. septembra 2013 kot del svežnja NAIADES II
                     2
                   sprejela predlog direktive o tehničnih predpisih za plovila za plovbo po celinskih plovnih poteh in razveljavitvi Direktive 2006/87/ES
                     3
                  . Kot je navedeno v uvodnih izjavah tega predloga, je ohranjanje dveh različnih nizov pravil za tehnične zahteve za plovila na podlagi dveh različnih pravnih okvirov (CCNR in EU), ki delujeta v skladu s svojimi pravili in postopki, težavno in ne zagotavlja pravne varnosti ter varnosti plovbe. 
               
               
                  V zakonodajnem postopku za zgoraj navedeni predlog je bil v Svetu in Evropskem parlamentu dosežen znaten napredek. Glede potrebe po poenostavitvi tehničnih pravil, ki se uporabljajo za celinsko plovbo in da bi se izognili nepotrebnemu podvajanju, je bilo v zvezi s tem doseženo široko soglasje. Zamisel, da se za dosego teh ciljev v prihodnjo direktivo vključi sklicevanje na tehnični standard, oblikovan pod okriljem CCNR, je bila deležna velike podpore. 
               
               
                  Evropski parlament je v prvi obravnavi 15. aprila 2014 sprejel svoje stališče, ki na splošno podpira predlog Komisije.
               
               
                  V Svetu je bil v okviru Sveta za promet z dne 11. junija 2015 sprejet splošni pristop, s katerim se je zaradi večje jasnosti spremenila struktura predloga Komisije. V skladu s splošnim pristopom se Priloga II predloga, ki vsebuje tehnične zahteve, nadomesti s sklicevanjem na tehnični standard, razvit v okviru CCNR. 
               
               
                  Da bi dosegli sporazum v prvi obravnavi, medinstitucionalna pogajanja še vedno potekajo. 
               
               
                  Sprejetje standarda v okviru CCNR je pomembno tudi za prihodnji razvoj pravnega reda Evropske unije na tem področju.
               
            
            
               3.REZULTATI POSVETOVANJ Z DELEŽNIKI 
            
            
               Tehnični standard se je intenzivno pripravljal na ravni EU in CCNR. Opravljena so bila posvetovanja s številnimi strokovnjaki iz javnega in zasebnega sektorja. Med razvojem standarda so potekali naslednji tehnični sestanki:
            
            
               –na ravni skupne delovne skupine (EU–CCNR): sestanki od 17. do 20. februarja 2014, od 3. do 5. junija 2014, od 9. do 11. septembra 2014, od 9. do 11. decembra 2014, od 17. do 19. februarja 2015, od 16. in 18. junija 2015 ter 22. in 23. septembra 2015.
            
            
               –na ravni CCNR: sestanki odbora za uredbe o inšpekcijskih pregledih 9. aprila 2014, 15. aprila 2014 in 22. aprila 2015 ter sestanki pripravljalnega odbora 11. junija 2014, 8. oktobra 2014, 3. decembra 2014, 25. marca 2015 in 3. junija 2015. 
            
            
               –na ravni CESNI: sestanek 28. septembra 2015.
            
            
               Nadaljnji tehnični sestanki se načrtujejo 21. in 22. oktobra 2015 ter 6. novembra 2015. 
            
            
               Ti sestanki omogočajo dosego dogovora na ravni strokovnjakov glede tehničnih zahtev za plovila za celinsko plovbo.
            
            
               4.POTREBA PO ODLOČITVI V SKLADU S ČLENOM 218(9) PDEU
            
            
               Člen 218(9) PDEU določa, da „Svet na predlog Komisije [...] sprejme sklep [...] o določitvi stališč, ki naj se v imenu Unije zastopajo v organu, ustanovljenem s sporazumom, kadar mora ta organ sprejeti akte s pravnim učinkom, z izjemo aktov o dopolnitvah ali spremembah institucionalnega okvira sporazuma.“
            
            
               V zvezi z uporabo člena 218(9) PDEU je treba upoštevati navedeni postopek po tem, ko so izpolnjeni vsi pogoji iz tega člena. Ti pogoji so: (a) ustrezno področje sodi v pristojnost Unije, (b) stališče Unije se izrazi v organu, ustanovljenem na podlagi mednarodnega sporazuma, kadar je ta organ pozvan, naj sprejme (c) akte s pravnim učinkom. V sodni praksi je bilo pojasnjeno, da članstvo Unije v ustreznem organu ni predpogoj za uporabo člena 218(9) PDEU.
            
            
               V tem primeru je očitno ne le, da tehnične zahteve za plovila za celinsko plovbo sodijo v pristojnost Unije (varnost plovbe), temveč je EU poleg tega svojo pristojnost izvajala na podlagi Direktive 2006/87/ES, področje tehničnih zahtev za celinsko plovbo pa pretežno urejajo skupna pravila Unije.
            
         
         
            
               CESNI in CCNR izpolnjujeta drugo merilo, tj. sta organa, ustanovljena na podlagi mednarodnega sporazuma.
            
            
               Čeprav pravila, ki jih sprejme CESNI, sama po sebi niso zavezujoča, je jasno, da bodo postala zavezujoča za članice CCNR, ko bo CCNR prilagodil svoj zakonodajni okvir (uredbe o inšpekcijskih pregledih plovil, ki plujejo po Renu) s sklicevanjem na standard, ki ga sprejme CESNI, in ko bo ta standard postal obvezen v okviru uporabe revidirane konvencije o plovbi po Renu. Taka uredba zavezuje članice CCNR na podlagi Mannheimske konvencije o plovbi po Renu z dne 17. oktobra 1868
                  4
               .
            
            
               Poleg tega je iz sodne prakse Sodišča Evropske unije jasno razvidno tudi, da se za namene uporabe člena 218(9) PDEU nezavezujoči akt mednarodne organizacije lahko šteje kot „akt s pravnimi učinki“, kadar ta akt lahko odločilno vpliva na vsebino zakonodaje, ki jo je sprejel zakonodajalec EU. Kot je pojasnjeno zgoraj, je treba za vse spremembe Direktive 2006/87/ES upoštevati okvir, ki se uporablja na podlagi revidirane konvencije o plovbi po Renu. Predvideno je tudi, da se tehnične zahteve za plovila za celinsko plovbo, ki jih sprejme CESNI, vključijo v zakonodajo EU.
            
            
               Zato mora Svet sprejeti sklep na podlagi člena 218(9) PDEU o določitvi stališča, ki se v imenu Unije zastopa najprej na ravni CESNI pred sprejetjem standarda v zvezi s tehničnimi zahtevami za plovila za celinsko plovbo, in nato na ravni CCNR pred spremembo uredb o inšpekcijskih pregledih plovil, ki plujejo po Renu.
            
            
               2015/0255 (NLE)
            
            
               Predlog
            
            
               SKLEP SVETA
            
            
               o stališču, ki se zastopa v imenu Evropske unije pri Evropskem odboru za pripravo standardov za plovbo po celinskih plovnih poteh (CESNI) in na plenarnem zasedanju Centralne komisije za plovbo po Renu (CCNR) v zvezi z evropskim standardom o določitvi tehničnih zahtev za plovila za celinsko plovbo 
            
            
               SVET EVROPSKE UNIJE JE –
            
            
               
                  ob upoštevanju Pogodbe o delovanju Evropske unije, zlasti člena 91(1) v povezavi s členom 218(9) Pogodbe, 
               
               
                  ob upoštevanju predloga Evropske komisije,
               
               
                  ob upoštevanju naslednjega:
               
            
            
               (1)Namen ukrepov Unije na področju celinske plovbe bi moral biti, da se zagotovi enotnost pri razvoju tehničnih zahtev za plovila za celinsko plovbo, ki se uporabljajo v Uniji.
            
            
               (2)Evropski odbor za pripravo standardov za plovbo po celinskih plovnih poteh (CESNI) je bil ustanovljen 3. junija 2015 v okviru Centralne komisije za plovbo po Renu (CCNR) zaradi razvoja tehničnih zahtev za celinsko plovbo na različnih področjih, zlasti v zvezi s plovili, informacijsko tehnologijo in posadko.
            
            
               (3)Pričakuje se, da bo CESNI na svojem zasedanju 26. novembra 2015 sprejel standard v zvezi s tehničnimi zahtevami za plovila za celinsko plovbo. Na plenarnem zasedanju bo CCNR spremenil svoj zakonodajni okvir (uredbe o inšpekcijskih pregledih plovil, ki plujejo po Renu), da bi se vanj vključilo sklicevanje na ta standard in da bi ta standard postal obvezen v okviru uporabe revidirane konvencije o plovbi po Renu.
            
            
               (4)Ta standard določa enotne tehnične zahteve, ki so potrebne za zagotovitev varnosti plovil za celinsko plovbo. Vključuje določbe v zvezi z ladjedelništvom, opremljanjem plovil za celinsko plovbo in opremo za ta plovila, posebne določbe glede določenih kategorij plovil, kot so potniška plovila, potiskani sestavi in kontejnerska plovila, določbe glede identifikacije plovil, obrazcev spričeval in registra, prehodne določbe ter navodila za uporabo tehničnega standarda. Direktiva 
               
                  2006/87/ES
               
                Evropskega parlamenta in Sveta
                  5
                zagotavlja, da se spričevala Unije za plovbo po celinskih plovnih poteh izdajajo za plovne objekte, ki izpolnjujejo tehnične zahteve za plovila za celinsko plovbo, določene v Prilogi II k tej direktivi, za katera je bila potrjena enakovrednost s tehničnimi zahtevami iz uporabe revidirane konvencije o plovbi po Renu. Poleg tega je Komisija 10. septembra 2013 sprejela predlog direktive Evropskega parlamenta in Sveta o tehničnih predpisih za plovila, namenjena za plovbo po celinskih plovnih poteh, in razveljavitvi Direktive 2006/87/ES
                  6
               , ki določa, da se pri uporabi tehničnih zahtev za plovila za celinsko plovbo upošteva razvoj na tem področju, ki je rezultat dela mednarodnih organizacij, zlasti CCNR. 
            
            
               (5)Zato bo standard v zvezi s tehničnimi zahtevami za plovila za celinsko plovbo, ki se sprejme pod okriljem CCNR, vplival na Direktivo 
               
                  2006/87/ES
               
                in prihodnji razvoj pravnega reda Evropske unije na tem področju.
            
            
               (6)Unija ni članica CCNR ali CESNI. Zato je treba, da Svet države članice pooblasti, da v teh organih izrazijo stališče Unije glede tega standarda –
            
            
               
            
            
               SPREJEL NASLEDNJI SKLEP: 
            
         
         
            
               Člen 1
            
            
               1.Stališče, ki se zastopa v imenu Unije 26. novembra 2015 na seji CESNI, je, da se Unija strinja s sprejetjem evropskega standarda o določitvi tehničnih zahtev za plovila za celinsko plovbo.
            
            
               2.Stališče, ki se zastopa v imenu Unije na plenarnem zasedanju CCNR, je, da se Unija strinja s spremembo uredb o inšpekcijskih pregledih plovil, ki plujejo po Renu, zaradi sklicevanja na evropski standard o določitvi tehničnih zahtev za plovila za celinsko plovbo, ki ga sprejme CESNI. 
            
            
               Člen 2
            
            
               1.Stališče Unije iz člena 1(1) izrazijo države članice, ki so članice CESNI, pri čemer ravnajo skupaj v interesu Unije.
            
            
               2.Stališče Unije iz člena 1(2) izrazijo države članice, ki so članice CCNR, pri čemer ravnajo skupaj v interesu Unije.
            
            
               Člen 3
            
            
               
                  Manjše spremembe stališča iz člena 1 se lahko dogovorijo, ne da bi bilo stališče treba spremeniti.
               
            
            
               Člen 4
            
            
               
                  Ta sklep začne veljati na dan sprejetja.
               
            
            
               V Bruslju,
            
            
               
                     
                        Za Svet
               
               
                     
                        Predsednik
               
            
         
         
            
                  
                     (1)
                  UL L 389, 30.12.2006, str. 1.
               
               
                  
                     (2)
                  COM(2013) 622 final, 10.9.2013 – Predlog direktive Evropskega parlamenta in Sveta o tehničnih predpisih za plovila, namenjena za plovbo po celinskih plovnih poteh, in razveljavitvi Direktive 2006/87/ES Evropskega parlamenta in Sveta.
               
               
                  
                     (3)
                  Direktiva 
                  
                     2006/87/ES
                  
                   Evropskega parlamenta in Sveta z dne 12. decembra 2006 o tehničnih predpisih za plovila, namenjena za plovbo po celinskih plovnih poteh, in razveljavitvi Direktive Sveta 
                  
                     82/714/EGS
                  
                  , UL L 389, 30.12.2006, str. 1.
               
               
                  
                     (4)
                  Revidirana konvencija o plovbi po Renu z dne 17. oktobra 1868, kakor je bila spremenjena 20. novembra 1963.
               
               
                  
                     (5)
                  UL L 389, 30.12.2006, str. 1.
               
               
                  
                     (6)
                  COM(2013) 622 final.